钦定古今图书集成/明伦汇编/官常典/第536卷 > 徐司马
## 钦定古今图书集成/明伦汇编/官常典/第536卷 > 徐司马

按《明外史》本传：“司马字从政，小字马儿，扬州人。元末
兵乱，年甫九岁，弃道旁。太祖得之，因养为子，冒国姓。
既长，出入侍左右。及取婺州，除总制，命助元帅常遇
春守吴。元年，授金华卫指挥同知。洪武元年，从副将
军李文忠北伐，擒元宗王庆生，擢杭州卫指挥使，寻
进都指挥使，诏复徐姓。九年，迁镇河南。是时南北两”
京并建，汴梁号国家重地，帝素贤司马，故特委任之。
宋国公冯胜方练兵河南，会星象有变，占在大梁，乃
使使敕胜，且曰：“并以此语马儿知之。为帝所亲昵如
此。”既复敕胜与司马曰：“天象屡见，不可不警。大梁军
民错处，尤宜慎防。今秦、晋二王还京，当严兵宿卫。王
抵汴时，若宋国公出迓，则都指挥居守。都指挥出迓，
则宋国公亦然。尔其夙夜小心，无忽敕书”，官而不名，
其见倚重，盖略与宋公埒。十九年入觐，遂擢中军都
督府佥事。二十五年率师讨越嶲。明年卒，追坐蓝党，
二子皆获罪。司马故好文学，遇人无贵贱，率煦煦谦
厚。所至抚循士卒，甚得众心。其在浙东、河南，尤有惠
政。结纳士大夫，情无所不倾。公暇退居一室，相与讲
论终日，萧然如寒素。虽战功不及文辉，而儒雅过之，
并称“贤将。”